Soektog na ontvoerde 6-jarige eindig tragiesDie meisietjie se liggaam is in ‘n suikerrietplantasie naby Glendale gevind. (Foto: IPSS Medical Rescue) Die liggaam van ŉ sesjarige meisie wat Sondagaand in die omgewing van Umhlali in KwaZulu-Natal ontvoer is, is in ŉ suikerrietplantasie gevind. Die kind se ma het aan die polisie gesê ŉ onbekende man het haar motordeur oopgeruk toe sy naby Shayamoya by ŉ spoedhobbel spoed verminder het. Hy het die meisietjie, wat op die agterste sitplek gelê en slaap het, uit die voertuig gegryp. Die ma en haar ander kind (14) het van die toneel gevlug en ŉ grootskaalse soektog is na die sesjarige kind geloods, het brig. Jay Naicker, polisiewoordvoerder, gesê. Die polisie het Maandag ŉ 42-jarige vrou vir ondervraging ingeneem én die hulp van die Umhlali-soek-en-reddingseenheid ingeroep om na die meisietjie te help soek. Ná ŉ uitgebreide soektog is die kind se liggaam gister in ŉ suikerrietplantasie digby Rietvallei gekry. Die vrou wat aanvanklik ondervra is, word nou van moord aangekla, het Naicker gesê. Reddingspanne van IPSS Medical Rescue het ook in die soektog na die kind gehelp. Paul Herbst, woordvoerder van dié nooddiens, het ook die boeregemeenskap en inwoners van Glendale bedank wat met die soektog gehelp het. Lt.genl. Khombinkosi Jula, KwaZulu-Natalse polisiehoof, het die polisie vir hul toewyding geloof. “Ons hanteer alle misdade teen vroue en kinders as ŉ prioriteit en was uiters bekommerd toe die bewerings van ontvoering gemaak is. Ons is teleurgesteld dat ons nie die vermiste kind lewend kon vind nie, maar ons sal alles moontlik doen om te verseker die oortreder kry sy of haar dag in die hof,” het Jula gesê. Die motief vir die ontvoering is nog onduidelik.